  Виталий Пронин Капчи-а эмъясьлэн ужез? Тӧдьы халатэн адямиез адӟыса, висись куддыр азяз пыдесъяськыны но дась: мед йӧнатоз сое. Шуге-леке вуыку, врач шоры Инмар шоры кадь учкыны кутскиськомы. Таӵе дыръя капчи шат эмъясьлы? Висись мурт «03» номеръя жингыртэм бере таос вазиськись дӥне дас минутскын вуыны кулэ ни. Сомында ик дыр сётӥське валаны, кытӥыз мар луэмын. Шонер диагноз пуктыса гинэ, ӝог юрттэт сётӥсьёслэн правозы вань адямиез сояз я таяз больницае нуыны. ӵапак ӝог юрттэт сётӥсьёслэн быгатэмзы бордысь потэ адямилэн азьпал улонэз.Но жаляса верано, со дасо минут куспын курадӟемзэ адями ӵемысь вунэтэ. Солэн тодаз кыле на больницаын кыллемез гинэ, котыраз уен-нуналэн гожеръясь врачез.  «Скоройын» ворттылэмез тодаз но уг лыктылы ни. 1912-тӥ арын Ижысь пыӵал тӥрлык поттонъя заводысь кивалтӥсьёс огкылэ вуизы: ӝог юрттэт сётонъя карета кулэ. Та малпанзылы дурбасьтӥзы узыр купецъёс но. Нош кыӵе луыны кулэ карета? З. Колупаев купец юромо Москвае, Петербурге вуылӥз, отысь «уроболы» суредъёс но туспуктэмъёс вайиз. Солэн коньдонэныз ик лэсьтэмын тыпылэсь 2 уробо. Огез гужемлы, мукетыз толалтэлы тупась. Заводын ик таосты тӧдьмазы, куинь палаз ик горд-горд кирос суредазы. Кыдёкысен лыктэмзэ мед кылозы но сюрес мед сётозы шуыса, гырлыос ошизы.ӝог юрттэт сётӥсьёслы сэрег но висъязы - Базар ульчаысь (али - Горький) полицейскойёслэн юртазы. (Татын кема дыр ӵоже ужаз тылпу кысӥсьёслэн 1 номеро частьсы.) Ӵапак отын висъямын вал адямиез учконъя но эмъянъя кабинет, эмъюмъёслы но тӥрлыкъёслы сэрег.Полицейской участок тылпу кысӥсьёсын артэ интыяськемын вал. Соин ик нырысетӥосыз маке кыло ке, «горд атасэн» нюръяськисьёслы иворто, соосыз нуназе куазен горд флажоксэс мычо, уйин пиштыто фонарьзэс. ӵапак сое ик чакласа возизы ӝог юрттэт сётӥсьёс: озьыен, кин ке шуге-леке вуэмын.Ӝог юрттэт сётӥсьёсын кивалтон оскемын вал Алнаш ёросысь потэм воргоронлы, 1904-тӥ-1905-тӥ аръёсы японъёсын ожмаськонэ пыриськем Михаил Ермолаевлы. Фронтын сӧсырмыны шедемъёсты со огпол гинэ улонэ ӧз берыкъя. Со понна ик пиосмуртлы сётэмын «За храбрость» медаль, пусъемын Дун-чылкыт Георгийлэн IV степенё орденэныз. Солы ке ӧд, кинлы оскод на калыклэсь улонзэ? Со борды юнматӥзы на куинь фельдшерез. Ар ортчыса, таослэн лыдзы йылӥз 12 муртозь. Киулазы ужаз 3 карета. Уроболэсь гырлызэ кылыса, калык кыдёкысен мыкыртэ ни вал йырзэ.* * * Огсыр улонзылы пум понӥз 1917-тӥ арын луэм Февраль революция. Пыӵал поттон заводын бугыръяськонъёс пуромизы. Выль кивалтӥсьёслы ӝог юрттэт сётӥсьёсын йырин чик ӧй вал ни. Ермолаев куинь толэзь ӵоже ужасьёссэ бурдъяны выриз ик. Асьсэ коже калык дорозь сузьтӥськылӥзы. Но висисьёсты ки йылад уд вуттылы ук йӧнатон сэреге. Нош валъёсты сюдыны сиён быремын, коньдон ӧвӧл. Та югдурзэс тупатон вылысь Ермолаев вазиськиз кивалтӥсьёслы. Соос «юрттӥзы»: валъёсты талазы, уробоосты жуг-жаг куян мульдае сапкизы, врачъёсты армие келязы.Ижын калыкез эмъян выльысь улӟиз 1918-тӥ арын 10-тӥ декабре. 1921-тӥ арын 25-тӥ ноябре ӝог юрттэт сётӥсьёс уен-нуналэн ужаны ӧдъязы. Ӵапак та нуналэз ик станция кылдэмен лыдъяло. Станциын ужаз 6 мурт. Кивалтӥз соосын Аркадий Соковнин.Туннэ станциын ужало 700-лэсь трос медикъёс. Нуналлы быдэ уже потэ 63 бригада. Интыяськемын соос Холмогоров ульчаысь 29а номеро юртын. Араз 230 сюрслэсь трос вызове потало. Станция бордын ужа на эшшо 5 подстанция. Ваньмыныз кивалтэ Олег Прузан.2005-тӥ арысен котькуд бригадалы висъямын сотовой телефон. Соин ик шуге-леке вуэм мурт котырын бергакузы, шуом, созэ я тазэ укол пуктыны паймыкузы, меӵак герӟаськыны быгато станциысь дежурной врачъёсын. Машинаоссы но пӧртэм аппаратъёсын узырмытэмын. Соин ик адямилы нырысетӥ юрттэт сётон трослы ӟечомиз. Туэ июнь толэзе Пичи Пургалась Пугачёвоын пуштылонын но  специалистъёс асьсэдыс умоен возьматӥзы. Туэ станциысь коллектив Удмуртилэн Данъян пул вылаз пыртэмын.* * *Асьсэос гинэ тодо, макем секыт ужзы. Азьвыл станцилэн юртаз вал нимысьтыз мугорез кыдатонъя зал. Висись дорысь вуыса, эмъясьёс татын секыт мылкыдзэс, гира ӝутъяса, ӝуткаськыса поттыны быгато вал. Туннэ со пытсамын. Ярано коть, телевизорзы вань. Но куддыр таид но урод малпанъёслэсь мозмытскыны уг юртты.2009-тӥ арын декабрь толэзе ньыльдоно градус кезьыт возиськыку, мон ачим реанимацияя 1-тӥ бригадаен ӵош быдэс уйзэ ужаса утчай вал. Куинь пол вызове потаны чидай. Огаз учырын Удмурт ульчаысь 45 аресъем кышномурт ассэ быдтоно кариськем, маке мында эмъюм ньылэм. Оломар тырмымтэ солы - улэ узыр, семьяез но ужез вань. Ярано, улонэ берыктӥзы сое. Мукетаз учыре дыртӥм Карл Маркс ульчае. Татысь 84 аресъем кышномуртлэн шоканэз пытсаськем. Куинетӥ учыре потӥмы 9-тӥ Январь ураме. 50 аресъем воргорон мултэссэ ӟамыртыны шедьтэм.Ньылетӥ учырын сюрес вылэ потонлэсь аналски. Кин ке жингыртэм: лымы вылын костаське вирын пыласькись воргорон - юн жугиллям сое. Реанимацияя бригадаен ӵош татчы но потыны быгатысал. Но ачим соглаш ӧй кариськы. Адӟеме ӧз поты ни вирез, сӧсыр муртэ. Сюлэмы ӧз чида. Одӥг уез но быдэссэ ужаны ӧй быгаты. Нош станциысь специалистъёслэсь нокин но мылкыдзэс уг юа. Быгато-а, уг-а, ӟигарзы тырме-а, уг-а - юрттыны дырто.Мар бен возе егит пиосты-нылъёсты станциын? Эмсузэръёслы но эмвынъёслы тросэзлы 25 арес но ӧвӧл на. Реанимацияя бригадаысь пиос та юанлы валэктон ӝог шедьтӥзы:- Нош кытчы мукет азе мынод? Огшоры больницаын медбрат луод шат? Станциын тонэ адями чот каро. Татын врач но, пичи образованиен адями но оградын. Ог-огдэ кылзӥськод, ог-огдэ возьмаськод. Нош больницаын пичи муртлэсь дэмланзэ санэ басьтозы шат? Уз.Зэм, уж секыт. Куддыръя машинамылэн бер ӧсэз но ӟырыысьтыз вольтче. Тӧл пельтэмен, воксё медаз усьы шуыса, сое бинтэн думылон учыръёс но луыло. Вожпотэ асьсэзыс гинэ малпась шофёръёслы - сюрес уг сёто. Ми урамъёс кузя  ужлы ёрмыса ворттылӥськом кожало, лэся.* * * Котьма ке но горд киросэн машинаез адӟемлы быдэ адямиослэн сюлэмзы вырӟе: кин доры мынэ ни таид? Куд-ог пересьёс мышказ кирос но карыса кельто: мед удалтоз, пе...Елена Фёдорова. Теги: Иж  